**Broj: 711-I-174-P-363-18/19-04-17**

Zagreb, 5. prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Gordane Jugović, rukovoditeljice Korporativnih komunikacija trgovačkog društva Petrokemija d.d.,** na 31. sjednici, održanoj 5. prosinca 2018.g., daje sljedeće

**OČITOVANJE**

**I. Na temelju članka 8. stavka 2. ZSSI-a dužnosnik Davor Žmegač, član Uprave trgovačkog društva Petrokemija d.d. do 31. listopada 2018.g. dužan je Povjerenstvu podnijeti izvješće o imovinskom stanju povodom prestanka obnašanja navedene dužnosti u roku od 30 dana od dana prestanka njezina obnašanja.**

**II. Na temelju članka 20. stavka 3. ZSSI-a u svezi s člankom 14. stavkom 1. ZSSI-a dužnosnici ne mogu u razdoblju od 12 mjeseci od dana prestanka obnašanja dužnosti obavljati funkciju predsjednika ili člana uprave trgovačkog društva, slijedom čega dužnosnik Davor Žmegač od trenutka prestanka obnašanja dužnosti, a nakon što je povećanjem temeljnog kapitala država prestala biti većinski vlasnik dionica navedenog trgovačkog društva, u razdoblju od 12 mjeseci nakon prestanka obnašanja dužnosti ne bi mogao obavljati funkciju predsjednika/člana Uprave trgovačkog društva Petrokemija d.d. kao niti bilo kojeg drugog trgovačkog društva.**

Obrazloženje

Zahtjev za davanjem mišljenja Povjerenstva podnijela je Gordana Jugović, rukovoditeljica Korporativnih komunikacija trgovačkog društva Petrokemija d.d. U knjigama ulazne pošte zahtjev je zaprimljen pod poslovnim brojem: 711-U-3200-P-363/18-01-3 dana 9. studenoga 2018. g., povodom kojeg se vodi predmet broj P-363/18.

U zahtjevu se navodi da se trgovačko društvo Petrokemija d.d. od 31. listopada 2018.g. nalazi u pretežito privatnom vlasništvu. Slijedom ove okolnosti traži se mišljenje Povjerenstva vezano za status dužnosnika Davora Žmegača, člana Uprave trgovačkog društva Petrokemija d.d. do navedenog dana te predsjednika Uprave istog trgovačkog društva od dana 31. listopada 2018.g. pa nadalje, u smislu obveze podnošenja izvješća o imovinskom stanju koja je propisana odredbama ZSSI-a te podnošenja potrebne dokumentacije, a kako bi se navedeni dužnosnik brisao iz Registra dužnosnika.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu odredbi ZSSI-a, stoga je dužnosnik Davor Žmegač povodom obnašanja dužnosti člana Uprave trgovačkog društva Petrokemija d.d. obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Međutim, iako zahtjev u ovom predmetu nije podnio dužnosnik iz članka 3. ZSSI-a, Povjerenstvo u svrhu provođenja edukacije u pitanjima primjene odredbi ZSSI-a povodom podnesenog zahtjeva daje obrazloženo očitovanje obzirom da se zahtjev za mišljenjem odnosi na dužnosnika iz članka 3.stavka 1. podstavka 41. ZSSI-a.

Povjerenstvo je dopisom Broj: 711-I-1560-P-363/18-02-17 od 13. studenoga 2018.g. zatražilo od Centra za restrukturiranje i prodaju očitovanje je li i s kojim danom Republika Hrvatska prestala biti većinski vlasnik dionica trgovačkog društva Petrokemija d.d., obzirom da je u medijima objavljena informacija da je Centar za restrukturiranje i prodaju s trgovačkim društvima Ina d.d. i Prvo plinarsko društvo d.o.o. sklopio Ugovor o dokapitalizaciji trgovačkog društva Petrokemija d.d., nakon čega će dva navedena trgovačka društva postati većinski vlasnici dionica trgovačkog društva Petrokemija d.d.

Na zahtjev Povjerenstva, Centar za restrukturiranje i prodaju očitovao se dopisom, klasa: 943-06/17-02/105, urbroj: 360-03-0202/02-2018-96 od 22. studenoga 2018.g. u kojem se navodi da je u cilju restrukturiranja i financijske konsolidacije trgovačkog društva Petrokemija d.d. iz Kutine, u provedbi dokapitalizacije te uz sudjelovanje privatnih investitora, Republika Hrvatska sklopila Ugovor o dokapitalizaciji s investitorima dana 31. listopada 2018.g. te je prestala biti većinskim vlasnikom navedenog trgovačkog društva dana 5. studenoga 2018.g. provedbom upisa povećanja temeljnog kapitala u sudski registar Trgovačkog suda u Zagrebu po rješenju istoga suda poslovni broj: Tt-18/40063-2, obzirom da Republika Hrvatska ima 9.852.828 dionica, što predstavlja 17,90% temeljnog kapitala.

Uvidom u podatke nadležnog sudskog registra Trgovačkog suda u Zagrebu, utvrđeno je da je pod matičnim brojem subjekta 080004355 upisano trgovačko društvo Petrokemija d.d. tvornica gnojiva, dok je uvidom u podatke povijesnog izvatka za isto trgovačko društvo utvrđeno da je dužnosnik Davor Žmegač obnašao dužnost člana Uprave od 29. svibnja 2017.g. do 31. listopada 2018.g. kada je započeo obnašati dužnost predsjednika Uprave istog trgovačkog društva.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini.

Iz prikupljene dokumentacije te uvida u javni registar trgovačkih društava utvrđeno je da je dužnosnik Davor Žmegač obnašao dužnost člana Uprave trgovačkog društva Petrokemija d.d. u razdoblju od 29. svibnja 2017.g. do 31. listopada 2018.g. kada je država imala više od 50% udjela u vlasništvu (temeljnom kapitalu), slijedom čega se u predmetnom razdoblju smatrao dužnosnikom u smislu članka 3. stavka 1. podstavka 41. ZSSI-a. Obzirom da je navedenu dužnost, na koju je imenovan odlukom organa trgovačkog društva kada je isto bilo u većinskom državnom vlasništvu, prestao obnašati dana 31. listopada 2018.g., na temelju članka 8. stavka 2. ZSSI-a dužnosnik Davor Žmegač dužan je Povjerenstvu podnijeti izvješće povodom prestanka obnašanja dužnosti člana Uprave trgovačkog društva Petrokemija d.d. u roku od 30 dana od dana prestanka njezina obnašanja.

Nadalje, Republika Hrvatska je, zastupana po Centru za restrukturiranje i prodaju, dana 31. listopada 2018.g. s privatnim investitorima sklopila Ugovor o dokapitalizaciji provedbom kojeg će država u postotnom smislu prestati biti većinski imatelj dionica trgovačkog društva Petrokemija d.d. u uvećanom temeljnom kapitalu. Dužnosnik Davor Žmegač je nakon prestanka obnašanja dužnosti člana Uprave s istim danom 31. listopada 2018.g. imenovan za predsjednika Uprave trgovačkog društva Petrokemija d.d., a Republika Hrvatska je prestala biti većinski imatelj dionica trgovačkog društva Petrokemija d.d. dana 5. studenoga 2018.g. odnosno provedbom upisa povećanja temeljnog kapitala u nadležni sudski registar, iz čega proizlazi da se Davora Žmegača formalno i u razdoblju u kojem je obnašao dužnost predsjednika Uprave koje obuhvaća 5 dana odnosno razdoblje od 31. listopada 2018.g. do provedbe upisa povećanja temeljnog kapitala dana 5. studenoga 2018.g. može smatrati dužnosnikom u smislu članka 3. stavka 1. podstavka 41. ZSSI-a.

Dužnosnik je i nakon provedbe upisa nakon 5. studenoga 2018.g. nastavio obavljati funkciju predsjednika Uprave trgovačkog društva Petrokemija d.d., ali se u formalnom smislu može smatrati da je nakon upisa povećanja temeljenog kapitala i smanjenja udjela države u vlasništvu istog prestao obavljati funkciju predsjednika Uprave u statusu dužnosnika iz članka 3. stavka 1. podstavka 41. ZSSI-a odnosno da je 5. studenoga 2018.g. prestao biti dužnosnik iz članka 3. ZSSI-a.

Međutim, privatni investitori kao novi većinski imatelji dionica odlučili su da će dužnosnik Davor Žmegač nastaviti u Upravi istog trgovačkog društva obavljati funkciju predsjednika u razdoblju u kojem država više neće biti većinski vlasnik dionica, ali je nastup njezinih učinaka u vidu smanjenja postotka dionica u vlasništvu države odgođen do upisa povećanja temeljnog kapitala odnosno do 5. studenoga 2018.g. te je dužnosnik stjecajem okolnosti obavljao funkciju predsjednika Uprave u navedenom statusu dužnosnika i u razdoblju od 5 dana u kojem je država još uvijek bila većinski imatelj dionica.

Obzirom da navedena odluka o imenovanju na funkciju predsjednika Uprave predstavlja volju novih većinskih vlasnika dionica, slijedom čega istu funkciju i nije obnašao ponajprije i pretežno u javnom interesu, te da država putem svojih predstavnika u organima trgovačkog društva nije imala odlučujući utjecaj na njegovo imenovanje, kao i obzirom na kratko razdoblje od 5 dana u kojem je obavljao navedenu funkciju i da za dužnosnika postoji obveza navođenja podataka o svojoj imovini s danom 31. listopada 2018.g., Povjerenstvo ocjenjuje da iz razloga svrsishodnosti, a rukovodeći se ciljem radi koje je uvedena obveza podnošenja i javne objave podataka o imovini dužnosnika, ne postoji opravdani razlog za podnošenje izvješća o imovinskom stanju dužnosnika povodom stupanja na dužnost predsjednika Uprave dana 31. listopada 2018.g. i povodom prestanka obavljanja iste funkcije u statusu dužnosnika dana 5. studenoga 2018.g., jer bi isto postavljalo pred dužnosnika obveze koje bi bile suprotne svrsi propisanog razloga podnošenja izvješća.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti. Člankom 14. stavkom 1. propisano je da dužnosnici ne mogu biti članovi upravnih tijela i nadzornih odbora trgovačkih društava.

Obzirom da ograničenje iz članka 14. stavka 1. ZSSI-a koje se odnosi na nedopustivost obavljanja funkcije predsjednika/člana uprave trgovačkog društva na temelju članka 20. stavka 3. ZSSI-a obvezuje dužnosnika i u razdoblju koje obuhvaća dvanaest mjeseci od dana prestanka obnašanja dužnosti, dužnosnik Davor Žmegač ne bi mogao u razdoblju od dvanaest mjeseci od prestanka obnašanja dužnosti, u konkretnom slučaju od dana 5. studenoga 2018.g. obavljati funkciju predsjednika/člana Uprave trgovačkog društva Petrokemija d.d. niti bilo kojeg drugog trgovačkog društva, jer je navedenoga dana prestao obnašati dužnost iz članka 3. stavka 1. podstavka 41. ZSSI-a temeljem okolnosti provedbe upisa povećanja temeljnog kapitala navedenog trgovačkog društva, odnosno nastavio je nakon tog dana obavljati funkciju predsjednika Uprave, ali više ne u statusu dužnosnika. Stoga će Povjerenstvo formirati poseban predmet radi utvrđenja moguće povrede ZSSI-a.

Slijedom navedenoga, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Gordana Jugović, elektroničkim putem
2. Dužnosnik Davor Žmegač, elektronička dostava
3. Objava na internetskoj stranici Povjerenstva
4. Pismohrana